Alle hverdage i cirka halvandet år omkring 2007-2008 besøgte en støttepædagog den 56-årige Rebild-far og tre af hans børn i deres hjem i Rebild Kommune. Men på intet tidspunkt fik hun mistanke om, at børnene blev misbrugt. Det fortalte hun i retten tirsdag, hvor hun sammen med en kollega var indkaldt som forsvarerens vidne. - Det var mit indtryk, at det var børn i mistrivsel. Men jeg opdagede ikke noget grænseoverskridende i hjemmet, forklarede kvinden. Hun kom i hjemmet en halv time hver morgen, hvor hendes opgave var at hjælpe med at få børnene sendt i skole med rent tøj og en madpakke i tasken. Derudover var hun blandt andet med til at sørge for, at alle børnene fik deres egne senge. Børnene sov nemlig på madrasser i stuen sammen med deres far. - Men selvom de fik deres egne senge, blev de ved med at sove i stuen sammen med faren, forklarede hun. En anden kvinde, som var familiebehandler i Rebild Kommune, kom også i hjemmet flere gange i løbet af 2007. Her skulle hun hjælpe den 56-årige med at strukturere sin hverdag. Og heller ikke hun fattede mistanke om misbrug. - Hjemmet var rent og pænt, og tonen mellem manden og børnene var rigtig god, sagde hun, men pegede dog på, at der i hjemmet var en mærkelig grænseløshed. - Engang, hvor jeg kom, råbte han: "Bare kom ind, jeg sidder lige på toilettet". Det er jo ikke normalt. - Og Disney Show blev kaldt for børneporno, fordi Anders And ikke har bukser på, forklarede hun som eksempler. - Men der er ingenting, der har tydet på, at han misbrugte børnene, tilføjede hun. De to kvinder fra Rebild Kommune var de sidste af i alt 18 vidner, der er indkaldt i den grove misbrugssag fra Nordjylland. Næste retsmøde er 19. marts, hvor først anklageren og så forsvareren skal føre procedure. Dommen ventes at falde 23. marts. /ritzau/

Opsummering:
To medarbejdere fra Rebild Kommune, der ofte kom i den 56-åriges hjem, fattede ikke mistanke om sexmisbrug.